b'\n_START_ARTICLE_\nTaiwan\n_START_SECTION_\nPolitiikka\n_START_PARAGRAPH_\nTaiwan on k\xc3\xa4yt\xc3\xa4nn\xc3\xb6ss\xc3\xa4 t\xc3\xa4ysin itsen\xc3\xa4inen valtio, joka on semipresidentiaalinen tasavalta. Kiinan kansantasavallan tavoin se on katsonut edustavansa my\xc3\xb6s Manner-Kiinaa, joka puolestaan on katsonut edustavansa my\xc3\xb6s Taiwania. N\xc3\xa4kemysero on ollut siis siin\xc3\xa4, kumman valtion hallitus on vallanpit\xc3\xa4j\xc3\xa4n\xc3\xa4 koko Kiinassa. T\xc3\xa4m\xc3\xa4n vastakkainasettelun vuoksi vain harvat maailman valtiot ovat tunnustaneet Taiwanin itsen\xc3\xa4isyyden._NEWLINE_Kiinan tasavallan vaatimat alueet ovat osaksi erilaiset kuin Kiinan kansantasavallan ja sen aluevaatimukset ulottuvat muihinkin maihin. Vuoteen 1999 Taiwanissa oli voimassa laki, joka kielsi muunlaisten karttojen, kuin suur-Kiinaa kuvaavien julkaisun. Vasta 2000-luvun alussa maan sis\xc3\xa4ministeri\xc3\xb6 my\xc3\xb6nsi Mongolian valtion hallitsevan ennen Kiinaan kuulunutta Ulko-Mongoliaa ja Ulan Batorin sen p\xc3\xa4\xc3\xa4kaupungiksi. Sittemmin maiden v\xc3\xa4lille on solmittu kaupalliset suhteet._NEWLINE_Poliittisesti ja taloudellisesti Taiwan ja Kiinan kansantasavalta ovat kuitenkin kulkeneet jo vuosikymmeni\xc3\xa4 eri suuntiin. Yhdysvallat tasapainoilee kahden valtion v\xc3\xa4lill\xc3\xa4. Se pyrkii toisaalta parantamaan suhteitaan Kiinaan, mutta silti sill\xc3\xa4 on lains\xc3\xa4\xc3\xa4d\xc3\xa4nn\xc3\xb6ss\xc3\xa4\xc3\xa4n Taiwanin puolustamiseen liittyv\xc3\xa4 laki, ns. Taiwan Relations Act, joka takaa Yhdysvaltojen tuen Taiwanille mahdollisen hy\xc3\xb6kk\xc3\xa4yksen sattuessa._NEWLINE_Taiwan oli 1960-luvulla yksi maailman suurimmista kehitysavun saajista. Etenkin Yhdysvallat tuki voimakkaasti saaren taloudellista ja sotilaallista kehitt\xc3\xa4mist\xc3\xa4._NEWLINE_Yhdysvaltain tuella Kiinan tasavalta sai pit\xc3\xa4\xc3\xa4 valtiollisen asemansa Kiinan edustajana Yhdistyneiss\xc3\xa4 kansakunnissa (YK) vuonna 1949, vaikka tasavaltalaiset olikin ajettu Taiwanille. Muutos tasavallan ulkopolitiikkaan tuli vuonna 1971, kun Taiwan menetti paikkansa YK:ssa ja sen turvallisuusneuvostossa Kiinan kansantasavallalle. Sen j\xc3\xa4lkeen tasavalta on menett\xc3\xa4nyt diplomaattisuhteissaan valtiollisen asemansa monien maiden kanssa. Kiinan kansantasavalta ei hyv\xc3\xa4ksy Taiwanin itsen\xc3\xa4isyytt\xc3\xa4._NEWLINE_Taiwanissa Kuomintang kannattaa edelleen ajatusta yhdest\xc3\xa4, Kiinan tasavallan hallitsemasta Kiinasta, kun taas vuosina 2000\xe2\x80\x932007 hallinneet liberaalit kannattavat Taiwanin itsen\xc3\xa4istymist\xc3\xa4 Manner-Kiinasta erilliseksi valtioksi._NEWLINE_Itsen\xc3\xa4istymispyrkimyksi\xc3\xa4 monimutkaistaa my\xc3\xb6s kansantasavallassa 14. maaliskuuta 2005 voimaan tullut irtautumisenvastainen laki, joka sallii Kiinan k\xc3\xa4ytt\xc3\xa4\xc3\xa4 voimakeinoja Taiwanin itsen\xc3\xa4istyess\xc3\xa4.\n_START_SECTION_\nKiinan tasavallasta Taiwaniksi\n_START_PARAGRAPH_\nVuonna 2007 Kiinan tasavalta pyysi ensimm\xc3\xa4ist\xc3\xa4 kertaa j\xc3\xa4senyytt\xc3\xa4 Yhdistyneiden kansakuntien yleiskokoukselta nimell\xc3\xa4 Taiwanin erityistullialue. Hakemusta ei otettu k\xc3\xa4sitelt\xc3\xa4v\xc3\xa4ksi. Aikaisemmin Kiinan tasavalta on pyyt\xc3\xa4nyt j\xc3\xa4senhakemuksensa k\xc3\xa4sittely\xc3\xa4 nimell\xc3\xa4 Kiinan tasavalta._NEWLINE_Taiwania hallinnut Demokraattinen edistyspuolue ehdotti vuonna 2007 perustuslakia, jossa Kiinan tasavalta korvataan Taiwanilla, jolloin muodostuu mahdollisuus luopua yhden Kiinan politiikasta._NEWLINE_Kiinan kommunistisen puolueen Taiwanin ty\xc3\xb6n toimisto kiist\xc3\xa4\xc3\xa4 jyrk\xc3\xa4sti Taiwanin demokraattinen edistyspuolueen Chen Shui-bianin liikkeelle paneman esityksen, jonka mukaan Taiwan on suvereeni valtio. Kiinan tasavallan virallinen n\xc3\xa4kemys Taiwanista on puhua valtioista \xe2\x80\x9derillisin\xc3\xa4 poliittisina entiteettein\xc3\xa4, jotka ovat osa samaa maata\xe2\x80\x9d.\n_START_SECTION_\nLiikenne\n_START_PARAGRAPH_\nTaiwanissa on kolme kansainv\xc3\xa4list\xc3\xa4 lentoasemaa: Taipei Songshanin lentoasema, Kaohsiungin kansainv\xc3\xa4linen lentoasema ja Taoyuanin kansainv\xc3\xa4linen lentoasema. _NEWLINE_Kaohsiungin satama on Taiwanin suurin konttisatama. Kauppalaivastoon kuuluu 350 alusta._NEWLINE_Taiwanissa on yli 1600 km rautatiet\xc3\xa4.\n_START_SECTION_\nV\xc3\xa4est\xc3\xb6\n_START_PARAGRAPH_\nTaiwan kuuluu maailman tiheimmin asututtuihin maihin, jos minivaltioita ei oteta huomioon. Maan syntyvyys- ja kokonaishedelm\xc3\xa4llisyysluvut kuuluvat kuitenkin maailman pienimpiin, mik\xc3\xa4 on her\xc3\xa4tt\xc3\xa4nyt kasvavaa huolta maan p\xc3\xa4\xc3\xa4tt\xc3\xa4jiss\xc3\xa4.\n_START_SECTION_\nV\xc3\xa4est\xc3\xb6jakauma\n_START_PARAGRAPH_\nVirallisena kielen\xc3\xa4 olevan mandariinikiinan lis\xc3\xa4ksi merkitt\xc3\xa4vi\xc3\xa4 kieli\xc3\xa4 ovat min-kiina ja hakka-kiina. Etnisist\xc3\xa4 ryhmist\xc3\xa4 suurin on han-kiinalaiset, joita on noin 98\xc2\xa0% v\xc3\xa4est\xc3\xb6st\xc3\xa4. Taiwanin alkuper\xc3\xa4isasukkaat ovat malaiji- ja polynesialaiskansojen j\xc3\xa4lkel\xc3\xa4isi\xc3\xa4. He asuvat reservaattialueella ja heit\xc3\xa4 on j\xc3\xa4ljell\xc3\xa4 noin 300\xc2\xa0000, joka on vajaa kaksi prosenttia v\xc3\xa4est\xc3\xb6st\xc3\xa4. Maan v\xc3\xa4est\xc3\xb6st\xc3\xa4 35\xc2\xa0% on uskonnoltaan buddhalaisia ja 33\xc2\xa0% on uskonnoltaan taolaisia, kristittyjen osuus v\xc3\xa4est\xc3\xb6st\xc3\xa4 j\xc3\xa4\xc3\xa4 alle nelj\xc3\xa4n prosentin._NEWLINE_Maan suurimman ulkomaalaisryhm\xc3\xa4n muodostavat vietnamilaiset, joita maassa on arviolta sata tuhatta._NEWLINE_Uskonnoista buddhalaisia, kungfutselaisia ja taolaisia on v\xc3\xa4est\xc3\xb6st\xc3\xa4 93\xc2\xa0%, kristittyj\xc3\xa4 4,5\xc2\xa0% ja muihin uskontoihin kuuluvia 2,5\xc2\xa0%. Esi-isien kunnioittaminen on monille taiwanilaisille t\xc3\xa4rke\xc3\xa4mp\xc3\xa4\xc3\xa4 kuin varsinainen uskonto._NEWLINE_Vuonna 1998 lukutaitoprosentiksi arvioitiin 94.'